1 Petro 4 | Baiblo ɔ Ngɛ Intanɛti ɔ Nɔ | New World Translation\nNyɛɛ hi si kɛ ha Mawu suɔmi nya ní peemi, kaa bɔ nɛ Kristo pee ɔ (1-6)\nNíhi tsuo a nyagbe su haa (7-11)\nAmanehlu nɛ o maa na kaa Kristofo no (12-19)\n4 Akɛnɛ Kristo na amanehlu ngɛ he lo ɔ mi he je ɔ, nyɛ hu nyɛɛ ngɔ jamɛ a juɛmi* ɔ nɔuu kɛ dla nyɛ he; ejakaa nɔ nɛ e na amanehlu ngɛ he lo mi ɔ je e he kɛ je yayamihi a he, 2 bɔ nɛ pee nɛ ngɛ e be ɔ nɛ e piɛ ngɛ he lo ɔ mi ɔ mi ɔ, e ko hi si kɛ ha adesahi a we akɔnɔ ɔmɛ hu, se mohu kɛ ha Mawu suɔmi nya ní peemi. 3 Ejakaa e hiɛ ha nyɛ ngɛ be nɛ be ɔ mi kaa nyɛ pee je ma amɛ a suɔmi nya ní be mi nɛ nyɛ ya nɔ nɛ nyɛɛ kɛ nyɛ he wo nɔ buimi ngmlikiti ní peepeehi,* akɔnɔhi nɛ a hí kudɔmi, dã fuu numi, okplɔɔ ngmɛmihi* nɛ ngɛ hoo, dã numi he koli simihi, kɛ wɔ jamihi nɛ mlaa ngmɛ́ blɔ mi ɔ. 4 E peeɔ mɛ nyakpɛ kaa nyɛ yɛ nɔ nɛ nyɛɛ kɛ mɛ nɛ hi fo tue ngɛ je mi bami basabasa blɔ sasɛ ɔ nɔuu nɔ hu, enɛ ɔ he ɔ, a tuɔ nyɛ he munyu yayami. 5 Se nimli nɛ ɔmɛ maa bu akɔtaa kɛ ha nɔ nɛ e pee klaalo kaa e maa kojo nihi nɛ a hɛ ngɛ kɛ ni nɛmɛ nɛ a gbo ɔ. 6 Ngɛ anɔkuale mi ɔ, enɛ ɔ he je nɛ a jaje sane kpakpa a kɛ ha ni nɛmɛ nɛ a gbo ɔ hulɔ ɔ nɛ, e ngɛ mi kaa a kojo mɛ ngɛ he lo mi ngɛ adesahi a susumi nya mohu lɛɛ, se a maa hi wami mi ngɛ mumi ɔ nya ngɛ Mawu susumi nya. 7 Se níhi tsuo a nyagbe su haa. Enɛ ɔ he ɔ, nyɛ hɛ mi nɛ ka si* kɛ ha sɔlemi. 8 Nɔ́ nɛ e pe kulaa a, nyɛɛ suɔ nyɛ sibi wawɛɛ nitsɛ, ejakaa suɔmi haa yayami babauu nɔ. 9 Nyɛɛ pee nyɛ sibi nibwɔ nɛ nyɛ ko gbigblii nyɛ mi. 10 Nike ní abɔ nɛ nɔ fɛɛ nɔ nine su nɔ ɔ, nyɛɛ ngɔ kɛ hi nyɛ sibi sɔmɔe kaa Mawu dloomi ɔ nɛ a je lɛ kpo ngɛ blɔ slɔɔtohi a nɔ ɔ he we nɔ hyɛli kpakpahi. 11 Ke nɔ ko tuɔ munyu ɔ, ha nɛ e pee jã kaa nɔ nɛ e ngɛ sɛ gbihi nɛ a je Mawu ngɔ ɔ a he munyu tue; ke nɔ ko sɔmɔɔ ɔ, ha nɛ e pee jã kaa nɔ nɛ e kɛ e he fɔ he wami nɛ Mawu haa nɔ ɔ nɔ; konɛ ngɛ níhi tsuo a mi ɔ, a wo Mawu hɛ mi nyami kɛ gu Yesu Kristo nɔ. E nɔ́ ji hɛ mi nyami kɛ he wami kɛ yaa neneene kɛ neneene. Amen. 12 Nihi nɛ i suɔ, nyɛ ko ha nɛ kahi nɛ a ngɛ tsoe kaa la nɛ nyɛɛ kɛ ngɛ kpee ɔ nɛ pee nyɛ nyakpɛ, kaa nɔ́ ko nɛ e bɛ hyɛ lɛ ngɛ nyɛ nɔ bae. 13 Mohu ɔ, nyɛɛ ya nɔ nɛ nyɛɛ hi nyae be abɔ nɛ nyɛ ngɛ Kristo amanehlu ɔmɛ a mi blɔ fa mi nɔ́ náe ɔ, nɛ́ nyɛ nya nɛ nyɛ bua nɛ jɔ kɛ be nɔ ngɛ e hɛ mi nyami ɔ he kpo jemi ɔ mi hulɔ. 14 Ke a ngɛ nyɛ hɛ mi si puee* ngɛ Kristo biɛ ɔ he ɔ, nyɛ bua jɔɔ, ejakaa hɛ mi nyami mumi ɔ, ee, Mawu mumi ɔ ngɛ nyɛ nɔ. 15 Se nyɛ ti nɔ ko nɛ e ko na amanehlu kaa nɔmlɔ gbelɔ aloo julɔ aloo yayami peelɔ aloo nɔ ko nɛ e kɛ e he woɔ ni kpahi a sanehi a mi. 16 Se ke nɔ ko naa amanehluhi kaa Kristofo no ɔ, ha nɛ e ko pee lɛ zo, mohu ɔ, ha nɛ e ya nɔ nɛ e hi Mawu hɛ mi nyami woe, be mi nɛ e ngɛ nyɛɛe ngɛ biɛ ɔ nya a. 17 Ejakaa be nɛ a to kɛ ha kojomi nɛ maa je sisi kɛ je Mawu we ɔ ji nɛ ɔ nɛ. Amlɔ nɛ ɔ, ke e maa je sisi kɛ je wa nɔ kekle ɔ, lɛɛ mɛni maa je mi kɛ ba ha ni nɛmɛ nɛ a bui Mawu sane kpakpa a tue ɔ? 18 “Nɛ ke beble* loko a ma he dalɔ yi wami ɔ, lɛɛ mɛni maa ba nɔmlɔ nɛ e yi Mawu gbeye kɛ yayami peelɔ nɔ mɔ?” 19 Ke jã a, lɛɛ ha nɛ ni nɛmɛ nɛ a ngɛ nɔ́ nae ngɛ blɔ nɛ kɛ Mawu suɔmi nya ní kɔ ɔ nɔ ɔ nɛ a ya nɔ nɛ a tu a he* kɛ ha Bɔlɔ anɔkualetsɛ ɔ be mi nɛ a ngɛ kpakpa pee ɔ.\n^ Aloo “pɛɛ si fiami; juɛmi nya si mami.”\n^ Aloo “nyɛɛ pee klaalo; ko hwɔ mahe.”\n^ Aloo “jɛe.”\n^ Aloo “dengmedengme.”